บัตรสวัสดิการแบบแมงมุมขึ้นรถไฟฟ้าแอร์พอร์ต เรล ลิงค์ ได้ 21 พ.ค.นี้
กรมบัญชีกลางเผยบัตรสวัสดิการแห่งรัฐทั้งแบบบัตรแมงมุมและบัตร Contactless ใช้กับรถไฟฟ้า Airport Rail Link ได้ตั้งแต่ 21 พ.ค. 2562
20 พ.ค. 2562

กรมบัญชีกลางเผยบัตรสวัสดิการแห่งรัฐทั้งแบบบัตรแมงมุมและบัตร Contactless ใช้กับรถไฟฟ้า Airport Rail Link ได้ตั้งแต่ 21 พ.ค. 2562
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ขณะนี้บัตรสวัสดิการแห่งรัฐของผู้ที่ลงทะเบียน ในเขต กทม. นนทบุรี อยุธยา ปทุมธานี นครปฐม สมุทรปราการ และสมุทรสาคร ทั้งสองประเภทคือ บัตรแมงมุม เวอร์ชั่น 2.0 , 2.5 (สำหรับผู้ถือบัตรสวัสดิการแห่งรัฐที่ลงทะเบียนเพื่อสวัสดิการแห่งรัฐ ครั้งแรกในปี 2560) จำนวน 1.3 ล้านราย และบัตร Contactless (EMV เวอร์ชั่น 4.0 ของผู้ที่ลงทะเบียนเพื่อสวัสดิการแห่งรัฐเพิ่มเติมในปี 2561) จำนวน 1.6 แสนราย รวมทั้งสิ้น จำนวน 1.46 ล้านราย สามารถใช้ชำระค่าโดยสารรถไฟฟ้าแอร์พอร์ต เรล ลิงค์ ได้ที่ห้องจำหน่ายบัตรโดยสาร ผ่านเครื่อง EDC ของธนาคารกรุงไทย ได้ทั้ง 8 สถานี เริ่มตั้งแต่วันที่ 21 พ.ค. 2562 เป็นต้นไป
ผู้ถือบัตรสวัสดิการแห่งรัฐที่ได้รับบัตรแมงมุม และบัตร EMV เวอร์ชั่น 4.0 จะได้รับวงเงินค่าโดยสารรถเมล์ ขสมก. รถไฟฟ้า BTS รถไฟฟ้า MRT และรถไฟฟ้าแอร์พอร์ต เรล ลิงค์ จำนวนเงิน 500 บาท/คน/เดือน จะมีการใช้จ่ายหรือไม่ จำนวนเท่าใดก็ตาม ทุกสิ้นเดือนจะตัดวงเงินที่เหลือ และใส่วงเงินให้ใหม่ จำนวน 500 บาท ทุกเดือน
ทั้งนี้ เพื่อช่วยแบ่งเบาภาระค่าใช้จ่ายในการเดินทางให้แก่ผู้มีสิทธิ และยกระดับคุณภาพชีวิตของผู้มีสิทธิให้ดีขึ้น หากผู้ถือบัตรมีข้อสงสัยสามารถติดต่อ Call Center บัตรสวัสดิการแห่งรัฐ หมายเลขโทรศัพท์ 02-109-2345 หรือ Call Center กรมบัญชีกลาง หมายเลขโทรศัพท์ 02-270-6400 กด 3 ในวันและเวลาราชการ